Document ID: 32010D0017

KOMISJONI OTSUS,
29. oktoober 2009,
Euroopa Parlamendi ja nõukogu direktiivi 2007/59/EÜ kohaste vedurijuhilubade ja lisasertifikaatide registrite põhiliste parameetrite vastuvõtmise kohta
(teatavaks tehtud numbri K(2009) 8278 all)
(EMPs kohaldatav tekst)
(2010/17/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse Euroopa Parlamendi ja nõukogu 23. oktoobri 2007. aasta direktiivi 2007/59/EÜ ühenduse raudteesüsteemis vedureid ja ronge juhtivate vedurijuhtide sertifitseerimise kohta, (1) eriti selle artiklit 22,
võttes arvesse Euroopa Raudteeagentuuri 19. detsembri 2008. aasta soovitust vedurijuhilubade ja lisasertifikaatide (ERA/REC/SAF/05-2008) registrite põhiliste parameetrite kohta
ning arvestades järgmist:
(1)
Direktiivi 2007/59/EÜ artikli 22 lõike 1 kohaselt peaksid pädevad asutused pidama riiklikku registrit vedurijuhilubade kohta või tagama niisuguse registri pidamise.
(2)
Direktiivi 2007/59/EÜ artikli 22 lõike 2 kohaselt peaksid raudtee-ettevõtjad ja infrastruktuuri-ettevõtjad pidama registrit lisasertifikaatide kohta või tagama niisuguse registri pidamise.
(3)
Direktiivi 2007/59/EÜ artikli 22 lõike 4 kohaselt peab Euroopa Raudteeagentuur ette valmistama eelnõu, mis käsitleb pädevate asutuste kehtestatavate vedurijuhilubade registrite ning vedurijuhi tööle võtnud või temaga lepingu sõlminud raudtee-ettevõtjate ja infrastruktuuri-ettevõtjate kehtestatavate lisasertifikaatide registrite põhilisi parameetreid. Vedurijuhilubade riiklik register peaks hõlmama kõiki asjaomases liikmesriigis väljaantud vedurijuhilube.
Vedurijuhilubade taotlemiseks ja nende registreerimiseks, ajakohastamiseks, muutmiseks, asendamiseks, uuendamiseks, peatamiseks ja tühistamiseks tuleks kasutada standardset taotlusvormi.
(4)
Pädevate asutuste ja sidusrühmade volitatud esindajatel peaks olema juurdepääs vedurijuhilubade ja lisasertifikaatide registritele andmetega tutvumiseks. Eri registrid peavad olema ühtsed andmete sisu ja esitusviisi poolest. Registrite kehtestamisel peaks seega järgima ühiseid käitamis- ja tehnilisi kirjeldusi.
(5)
Ohutusasutused peaksid kõiki vedurijuhilubades, ühtlustatud lisasertifikaatides ning vedurijuhilubade ja ühtlustatud lisasertifikaatide registrites sisalduvaid andmeid kasutama Euroopa Parlamendi ja nõukogu 29. aprilli 2004. aasta direktiivi 2004/49/EÜ (ühenduse raudteede ohutuse kohta, millega muudetakse nõukogu direktiivi 95/18/EÜ raudtee-ettevõtjate litsentseerimise kohta ja direktiivi 2001/14/EÜ raudtee infrastruktuuri läbilaskevõime jaotamise ning raudtee infrastruktuuri kasutustasude kehtestamise ja ohutuse sertifitseerimise kohta (raudtee ohutuse direktiiv)) (2) artiklites 10 ja 11 sätestatud personali sertifitseerimise hindamise hõlbustamiseks ning kõnealustes artiklites sätestatud ohutussertifikaatide väljaandmise kiirendamiseks.
(6)
Direktiivi 2007/59/EÜ artikli 19 lõike 1 punkti f kohaselt peaksid vedurijuhilubade registrit pidama ja ajakohastama pädevad asutused või volitatud asutused. Liikmesriigid peaksid teatama komisjonile ja teistele liikmesriikidele asutuse, mille nad on selle ülesande täitmiseks määranud, et kõnealused asutused saaksid muu hulgas omavahel teavet vahetada.
(7)
Ideaaljuhul peaks iga liikmesriik kehtestama arvutipõhise vedurijuhilubade registri, et saavutada kõnealuste registrite täielik koostalitlusvõime ja võimaldada pädevatel asutustel ja teistel juurdepääsuõigusega isikutel saada teavet. Siiski ei saa niisugust liidest majanduslikel ja tehnilistel põhjustel ilma täiendavate uuringuteta kasutusele võtta. Esiteks on vaja kokku leppida meetodid, mis tagaksid juurdepääsu võimaldamise teatavate tingimuste kohaselt vastavalt direktiivi 2007/59/EÜ nõuetele. Teiseks on vaja uurida tehingute arvu, et teha tasuvusanalüüs ja pakkuda välja teostatav lahendus, mille halduskulud oleksid proportsionaalsed tegelike vajadustega. Seepärast tegi Euroopa Raudteeagentuur ettepaneku rakendada ajutist, lihtsustatud teabevahetusega lahendust ja jätkata elektroonilise liidese väljatöötamist hilisemas etapis.
(8)
Direktiivi 2007/59/EÜ artikli 36 lõike 3 kohaselt ei kohaldata kõnealust direktiivi Küprose ja Malta suhtes. Seetõttu ei peaks käesolevat otsust kohaldama Küprose ja Malta suhtes seni, kuni kõnealustel liikmesriikidel puudub raudteesüsteem.
(9)
Käesoleva otsusega ette nähtud meetmed on kooskõlas direktiivi 96/48/EÜ artikli 21 alusel loodud raudtee koostalitlusvõime ja ohutuse komitee arvamusega,
ON VASTU VÕTNUD KÄESOLEVA OTSUSE:
Artikkel 1
Vedurijuhilubade riikliku registri põhilised parameetrid, mis on esitatud käesoleva otsuse I lisas, on vastu võetud.
Artikkel 2
Lisasertifikaatide registri põhilised parameetrid, mis on esitatud käesoleva otsuse II lisas, on vastu võetud.
Artikkel 3
1. Euroopa Raudteeagentuur (edaspidi „agentuur”) korraldab 24 kuu jooksul alates käesoleva otsuse jõustumisest teostatavusuuringud, et töötada välja arvutipõhine rakendus, mis järgiks vedurijuhilubade riiklike registrite ja lisasertifikaatide registrite põhilisi parameetreid ning hõlbustaks teabevahetust pädevate asutuste, raudtee-ettevõtjate ja infrastruktuuri-ettevõtjate vahel.
Teostatavusuuringu raames tuleb eelkõige arvesse võtta rakenduse talitluslikku ja tehnilist ülesehitust, tööolekuid ja andmete sisestamise ja nende vaatamisega seotud eeskirju.
Teostatavusuuringut arutatakse ja see kiidetakse heaks direktiivi 2007/59/EÜ artikli 35 kohases koostöös pädevate asutuste esindajatega.
2. Vajaduse korral käivitab agentuur lõikes 1 osutatud uuringu tulemuste põhjal vähemalt kolmest vedurijuhilubade riiklikust registrist ja üheksast lisasertifikaatide registrist koosneva võrgu katserakenduse.
Agentuur jälgib katserakendust vähemalt ühe aasta jooksul ja esitab komisjonile aruande, vajaduse korral koos ettepanekuga käesoleva otsuse muutmiseks.
Artikkel 4
Ühe aasta jooksul pärast käesoleva otsuse jõustumist teatavad liikmesriigid komisjonile ja teistele liikmesriikidele:
a)
asutuse, mis on määratud välja andma vedurijuhilube vastavalt direktiivi 2007/59/EÜ artikli 19 lõike1 punktile a;
b)
asutuse, mis on määratud pidama ja ajakohastama vedurijuhilubade riiklikku registrit vastavalt direktiivi 2007/59/EÜ artikli 19 lõike1 punktile f.
Artikkel 5
Käesolev otsus on adresseeritud liikmesriikidele.
Seda ei kohaldata Küprose ja Malta suhtes, kuni nende territooriumil puudub raudteesüsteem.
Brüssel, 29. oktoober 2009

Labels: 7
12
8
9